b'\n_START_ARTICLE_\nKoncentracijsko tabori\xc5\xa1\xc4\x8de\n_START_PARAGRAPH_\nKoncentracijsko tabori\xc5\xa1\xc4\x8de (kratica KT) je posebna oblika tabori\xc5\xa1\xc4\x8da oziroma organizacije, ki mno\xc5\xbei\xc4\x8dno zapira nasprotnike; v skrajni obliki pa je namenjeno tudi njihovem organiziranem pobijanju._NEWLINE_Pojem koncentracijskega tabori\xc5\xa1\xc4\x8da ozna\xc4\x8duje vse mo\xc5\xbene vrste zbirnih, internacijskih in delovnih tabori\xc5\xa1\xc4\x8d, vendar pa ne vklju\xc4\x8duje razlage namena oz. namembnosti le-teh._NEWLINE_Zbirna tabori\xc5\xa1\xc4\x8da za vojne ujetnike in zapornike ter tabori\xc5\xa1\xc4\x8da za prisilno delo so se razvila \xc5\xbee pred \xc4\x8dasom, od 19. stoletja naprej pa so se razvijala tudi tabori\xc5\xa1\xc4\x8da v povezavi z izgonom, izselitvami in kolonialnimi osvajanji. Od obdobja nacionalsocializma v Nem\xc4\x8diji od leta 1933\xe2\x80\x931945 pa se pojem koncentracijskih tabori\xc5\xa1\xc4\x8d povezuje predvsem z na\xc4\x8drtnimi izgoni in poboji druga\xc4\x8de misle\xc4\x8dih in \xc5\xa1e posebej s preganjanjem Judov ter holokavstom. Med izvajanjem tiranije so nacisti zgradili delovna in uni\xc4\x8devalna tabori\xc5\xa1\xc4\x8da. Poimenovali so jih tudi\xc2\xa0\xc2\xbbW\xc3\xbcrdegarten\xc2\xab\xc2\xa0(\xc4\x8dastni vrt) ali\xc2\xa0\xc2\xbbKonzertlager\xc2\xab, v njih pa so Jude in marksiste\xc2\xa0\xc2\xbbu\xc4\x8dili pravih manir\xc2\xab. Z mno\xc5\xbei\xc4\x8dnimi poboji, ki so jih nacisti izvajali, so se le-ta lo\xc4\x8devala od vseh dotakratnjih tabori\xc5\xa1\xc4\x8d.\n_START_SECTION_\nDefinicija\n_START_PARAGRAPH_\nKoncentracijsko tabori\xc5\xa1\xc4\x8de je ustanova, kjer so pridr\xc5\xbeani oz. izolirani politi\xc4\x8dni nasprotniki ali ljudje\xc2\xa0\xc2\xbbnev\xc5\xa1e\xc4\x8dnih\xc2\xab\xc2\xa0etni\xc4\x8dnih, verskih ali socialnih pripadnosti. Priprtje je najve\xc4\x8dkrat izvedeno brez vsakr\xc5\xa1ne sodbe in brez mo\xc5\xbenosti obrambe, ugovora ali preizkusa razlogov za pripor.\n_START_SECTION_\n\xc4\x8cas nacionalsocializma v Nem\xc4\x8diji\n_START_PARAGRAPH_\nKoncentracijska tabori\xc5\xa1\xc4\x8da iz obdobja nacionalsocializma so svetovno najbolj znana: Seznam koncentracijskih tabori\xc5\xa1\xc4\x8d v tretjem rajhu._NEWLINE_Po podatkih je v tabori\xc5\xa1\xc4\x8dih tretjega rajha zaradi pobojev ali kot posledica mu\xc4\x8denja in bolezni skupno umrlo 6 milijonov ljudi. Tretji rajh je takrat v svoji in zavzetih de\xc5\xbeelah upravljala ve\xc4\x8d kot 24.000 tabori\xc5\xa1\xc4\x8d._NEWLINE_Prva nem\xc5\xa1ka koncentracijska tabori\xc5\xa1\xc4\x8da so bila delovna tabori\xc5\xa1\xc4\x8da. V njih so bili zaprti sovra\xc5\xbeniki nacionalsocializma, pripadniki Nem\xc5\xa1ke komunisti\xc4\x8dne partije in Nem\xc5\xa1ke socialdemokratske stranke. Tem so kmalu sledile tudi druge skupine, posebej Judi (glej holokavst), Romi, homoseksualci, predstavniki velikih verskih skupnosti (katoli\xc5\xa1ki in evangeli\xc4\x8danski duhovniki, predstavniki protestantske cerkve), verske manj\xc5\xa1ine (npr. Jehovove pri\xc4\x8de) in drugi politi\xc4\x8dni nasprotniki (\xc5\xa1e posebno iz Sovjetske zveze).\n_START_SECTION_\nDelovna tabori\xc5\xa1\xc4\x8da\n_START_PARAGRAPH_\nSlu\xc5\xbeila so uni\xc4\x8denju skozi delo. Ljudi, ki za delo niso bili ve\xc4\x8d sposobni, so, \xc4\x8de niso od iz\xc4\x8drpanosti \xc5\xbee sami umrli, umorili, najve\xc4\x8dkrat s streljanjem. Bolnike, ki v predvideno \xc5\xa1tirih tednih niso bili spet sposobni za delo, je medicinsko osebje umorilo z injekcijami fenola. Ve\xc4\x8dina zapornikov je v delovnih tabori\xc5\xa1\xc4\x8dih pre\xc5\xbeivela le kratek \xc4\x8das._NEWLINE_V \xc4\x8dasu vojne so imela delovna tabori\xc5\xa1\xc4\x8da pomembno funkcijo, saj so v njih pridobivali naravne in ope\xc4\x8dne kamnine. Poleg tega so brezpla\xc4\x8dno delavsko silo uporabili tudi pri industriji. Najbolj znan je primer v zvezi z barvno industrijo, ki je kot delovno silo uporabljala tabori\xc5\xa1\xc4\x8dnike.\n_START_SECTION_\nUni\xc4\x8devalna tabori\xc5\xa1\xc4\x8da\n_START_PARAGRAPH_\nSlu\xc5\xbeila so izklju\xc4\x8dno mno\xc5\xbei\xc4\x8dnemu pobijanju Judov, Romov, homoseksualcev in drugih osovra\xc5\xbeenih skupin s pomo\xc4\x8djo plinskih celic. Nacionalsocialisti\xc4\x8dni aparat za pobijanje se je pri tem koncentriral predvsem na Jude, k velikemu delu \xc5\xbertev pa spadajo tudi druge skupine, npr. ruski vojni ujetniki. Tabori\xc5\xa1\xc4\x8da tega tipa so bila postavljena med decembrom 1941 in julijem 1942 v Chelmnu, Warthelandu, Bel\xc5\xbecu, Sobiboru in Treblinki, po ogromnem \xc5\xa1tevilu \xc5\xbertev pa sta znani predvsem tabori\xc5\xa1\xc4\x8di Auschwitz-Birkenau in Majdanek.\n_START_SECTION_\nMedicinski eksperimenti\n_START_PARAGRAPH_\nNa odraslih in otrocih so zdravniki, kot npr. Josef Mengele (Auschwitz), Robert Ritter (Buchenwald) in drugi, izvajali razli\xc4\x8dne eksperimente, zaradi katerih so tabori\xc5\xa1\xc4\x8dniki ve\xc4\x8dinoma v mukah umrli. Oku\xc5\xbeili so jih npr. s pegavico in tuberkulozo, da bi na njih testirali cepivo, ipd. N\xc3\xbcrnber\xc5\xa1ki proces proti zdravnikom se je odvijal od 9. decembra 1946 do 20. avgusta 1947 pred Prvim ameri\xc5\xa1kim voja\xc5\xa1kim sodi\xc5\xa1\xc4\x8dem. Med drugimi je bil tam obto\xc5\xbeen vodja oddelka za tropsko medicino Gerhard Rose, zaradi poskusov s pegavico na Sintih in Romih v Buchenwaldu.\n_START_SECTION_\nZgodovina KT\n_START_PARAGRAPH_\n\xc4\x8ceprav so KT dobila svoj sloves med drugo svetovno vojno, so obstajala \xc5\xbee pred tem. Tako so jih poznali \xc5\xbee med burskima vojnama, prvo svetovno vojno in v "uporabi" so \xc5\xa1e danes.\n_START_SECTION_\nPrva koncentracijska tabori\xc5\xa1\xc4\x8da\n_START_PARAGRAPH_\nPrvi\xc4\x8d je ameri\xc5\xa1ka vojska leta 1838 v tabori\xc5\xa1\xc4\x8de prisilno zaprla Indijance. Ukrep je ukazal takratni predsednik Andrew Jackson, da bi uveljavil t. i.\xc2\xa0\xc2\xbbIndian Removal Act\xc2\xab\xc2\xa0(\xc2\xbbZakon o odstranitvi Indijancev\xc2\xab). Tudi kasnej\xc5\xa1e ameri\xc5\xa1ke rezervate za Indijance lahko pri\xc5\xa1tevamo k tabori\xc5\xa1\xc4\x8dem. Ljudje so bili tam namre\xc4\x8d pridr\xc5\xbeani iz rasisti\xc4\x8dnih razlogov pod nehumanimi \xc5\xbeevljenskimi pogoji. Onemogo\xc4\x8dena jim je bila eksistenca, mo\xc5\xa1ki, \xc5\xbeenske in otroci pa so trpeli pomanjkanje hrane. Poskusi pobega ali upora so bili kaznovani s smrtjo._NEWLINE_Zgodovina pojma koncentracijskih tabori\xc5\xa1\xc4\x8d sega \xc5\xbee v \xc4\x8das kubanskega boja za neodvisnost proti \xc5\xa0paniji v letih 1868\xe2\x88\x921898, ko je sprva \xc5\xa1panski general Valmaseda in kasneje general Valeriano Weyler y Nicolau ukazal zapreti vse upornike v koncentracijska tabori\xc5\xa1\xc4\x8da, t. i.\xc2\xa0\xc2\xbbcompos de reconcentraci\xc3\xb3n\xc2\xab._NEWLINE_Pojem koncentracijskih tabori\xc5\xa1\xc4\x8d je kasneje uveljavila \xc5\xa1e britanska vojska v burski vojni v letih 1899\xe2\x88\x921902. Burske \xc5\xbeenske in otroke, kot tudi Afri\xc4\x8dane, ki so \xc5\xbeiveli na tem obmo\xc4\x8dju, so izselili v tabori\xc5\xa1\xc4\x8da v Ju\xc5\xbeni Afriki. \xc4\x8ceprav to niso bila uni\xc4\x8devalna tabori\xc5\xa1\xc4\x8da, so zaporniki trpeli zaradi podhranjenosti, slabih higienskih razmer in posledi\xc4\x8dno visoke smrtnosti. V teh tabori\xc5\xa1\xc4\x8dih je umrlo pribli\xc5\xbeno 26000 \xc5\xbeensk in otrok. Razmere so se umirile \xc5\xa1ele, ko je Emily Hobhouse razkrila razmere v ju\xc5\xbenoafri\xc5\xa1kih tabori\xc5\xa1\xc4\x8dih._NEWLINE_Tudi nem\xc5\xa1ke kolonialne enote so v takratni nem\xc5\xa1ko-ju\xc5\xbenozahodnoafri\xc5\xa1ki koloniji izvajale genocid nad ljudstvi Herero in Nama. Po podatkih nem\xc5\xa1ke voja\xc5\xa1ke uprave je med oktobrom 1904 in marcom 1907 tam skupno umrlo 7682 ljudi. Prvo tabori\xc5\xa1\xc4\x8de, ki je bilo ozna\xc4\x8deno z dejanskim nazivom\xc2\xa0\xc2\xbbkoncentracijsko tabori\xc5\xa1\xc4\x8de\xc2\xab, je bilo v Nem\xc4\x8diji leta 1920. Tam so bili zaprti predvsem Judi iz Vzhodne Evrope, pa tudi Sinti in Romi. Zaradi protestov proti ne\xc4\x8dlove\xc5\xa1kim \xc5\xbeivljenjskim pogojem, je bilo tabori\xc5\xa1\xc4\x8de leta 1923 razpu\xc5\xa1\xc4\x8deno.\n_START_SECTION_\nSeverna Amerika\n_START_PARAGRAPH_\nV prvi svetovni vojni je Kanada internirala na tiso\xc4\x8de Ukrajincev in jih prisilila v delo v \xc5\xbeelezarski industriji in gozdarstvu. V drugi svetovni vojni so bili internirani ljudje japonskega, nem\xc5\xa1kega in italijanskega porekla. Od afganistanske vojne kot reakcija na teroristi\xc4\x8dne napade 11. septembra 2001 zapira ameri\xc5\xa1ka vojska osumljene sodelovanja s talibanskim re\xc5\xbeimom in Al Kaido v velikem \xc5\xa1tevilu v tabori\xc5\xa1\xc4\x8da v zalivu Guantanamo na Kubi. Ker jim ameri\xc5\xa1ka vlada ne prizna statusa vojnih zapornikov, tabori\xc5\xa1\xc4\x8dniki nimajo nobenih pravic razen tistih, ki jih za njih predvidi ameri\xc5\xa1ka vojska.\n_START_SECTION_\nSovjetska zveza in Vzhodna Evropa\n_START_PARAGRAPH_\nV \xc4\x8dasu stalinizma so v Sovjetski zvezi delovala koncentracijska tabori\xc5\xa1\xc4\x8da, ki jih danes dostikrat imenujemo\xc2\xa0\xc2\xbbgulag\xc2\xab, po glavnem oddelku sovjetskega notranjega ministrstva, ki je bilo vodilno pri upravljanju tabori\xc5\xa1\xc4\x8d. Tabori\xc5\xa1\xc4\x8da so slu\xc5\xbeila kot zaporni\xc5\xa1ka tabori\xc5\xa1\xc4\x8da, v njih pa so bili zaprti\xc2\xa0\xc2\xbbnavadni\xc2\xab\xc2\xa0prestopniki, kot tudi politi\xc4\x8dni nasprotniki._NEWLINE_Od 1930\xe2\x80\x931959 je bilo v tabori\xc5\xa1\xc4\x8dih zaprtih pribli\xc5\xbeno 18 milijonov ljudi, najmanj 1,5 milijonov jih je umrlo. Nekatere cenitve \xc5\xbertev v desetletju leninisti\xc4\x8dnega in stalinisti\xc4\x8dnega terorja so \xc5\xa1e ve\xc4\x8dje in presegajo ve\xc4\x8d milijonov \xc5\xbertev. Pod Leninovo in Stalinovo oblastjo se je lahko zgodilo, da je bila oseba ovadena in aretirana zgolj zaradi kriti\xc4\x8dne izjave v krogu dru\xc5\xbeine ali celo zaradi kraje jabolka. Zaradi velikega terorja v letih 1937\xe2\x88\x921938 se je tako zgodilo, da je bilo zaprto ogromno \xc5\xa1tevilo nedol\xc5\xbenih, njihova priznanja pa so bila najve\xc4\x8dkrat izre\xc4\x8dena pod prisilo._NEWLINE_Po drugi svetovni vojni je bilo v tabori\xc5\xa1\xc4\x8dih zaprto veliko \xc5\xa1tevilo ljudi, ki so resni\xc4\x8dno ali domnevno sodelovali z Nemci ali pa so bili sami Nemci (npr. tabori\xc5\xa1\xc4\x8da na \xc4\x8ce\xc5\xa1koslova\xc5\xa1kem in Poljskem). Pogoji v tabori\xc5\xa1\xc4\x8dih seveda niso bili v skladu z \xc5\xbdenevsko konvencijo, umrlo je veliko \xc5\xa1tevilo ljudi. Pod komunisti\xc4\x8dno diktaturo Nicolaeja Ceau\xc5\x9fescuja v Romuniji so nasprotnike re\xc5\xbeima zapirali v zapore in nori\xc5\xa1nice. Ceau\xc5\x9fescujev poskus pove\xc4\x8danja romunskega prebivalstva je pripeljal do ustanavljanja otro\xc5\xa1kih gulagov za prizadete, invalidne in\xc2\xa0\xc2\xbbodve\xc4\x8dne\xc2\xab\xc2\xa0otroke, npr. v Cighidu.\n_START_SECTION_\nJugoslavija (1945-1948)\n_START_PARAGRAPH_\nPovojna koncentracijska tabori\xc5\xa1\xc4\x8da na ozemlju nekdanje Jugoslavije so bila koncentracijska tabori\xc5\xa1\xc4\x8da, ki jih je po koncu druge svetovne vojne , v maju 1945, za\xc4\x8dela ustanavljati nova komunisti\xc4\x8dna oblast. Ustanovljena so bila za potrebe zbiranja, izgona in usmr\xc4\x8devanja pripadnikov nem\xc5\xa1ke manj\xc5\xa1ine, mad\xc5\xbearske manj\xc5\xa1ine, protikomunisti\xc4\x8dnih voja\xc5\xa1kih enot in \xc5\xa1tevilnih civilistov, ki jih je nova oblast dojemala kot sebi sovra\xc5\xbene. Komunisti\xc4\x8dna koncentracijska tabori\xc5\xa1\xc4\x8da so na Slovenskem obstajala od maja 1945 do pozne jeseni 1945, kasneje pa so bila ve\xc4\x8dinoma reorganizirana v kazenska tabori\xc5\xa1\xc4\x8da za prisilno delo. V ostalih zveznih republikah nekdanje Jugoslavije so se ohranila vsaj do leta 1948.\n_START_SECTION_\n\xc5\xa0panija\n_START_PARAGRAPH_\nTudi v Francovi \xc5\xa0paniji so falangisti ustanovili veliko \xc5\xa1tevilo tabori\xc5\xa1\xc4\x8d, ki so \xc5\xa1e danes zelo slabo poznana.\n_START_SECTION_\nGr\xc4\x8dija\n_START_PARAGRAPH_\nPod diktaturo Georgiosa Papadopoulosa je bilo v Gr\xc4\x8diji ustanovljeno kar nekaj tabori\xc5\xa1\xc4\x8d za nasprotnike re\xc5\xbeima, o katerih ve javnost zelo malo.\n_START_SECTION_\nJaponska\n_START_PARAGRAPH_\nV premaganih de\xc5\xbeelah je tudi japonski osvajalec v drugi svetovni vojni postavil \xc5\xa1tevilna koncentracijska tabori\xc5\xa1\xc4\x8da, razmere v njih pa so bile zelo podobne nem\xc5\xa1kim. Posebno tragi\xc4\x8dna je bila usoda \xc5\xa1tevilnih korejskih su\xc5\xbenjskih delavcev in tiso\xc4\x8dih mladih kitajskih in korejskih \xc5\xbeensk, ki so se bile kot prisilne prostitutke na razpolago japonskim vojakom na fronti. Poleg tega so v tabori\xc5\xa1\xc4\x8dih izvajali razne medicinske eksperimente, kot npr. oku\xc5\xbebe z raznimi boleznimi, na Rusih, Kitajcih in ostalih zapornikih._NEWLINE_Japonska se je Ju\xc5\xbeni Koreji \xc5\xa1ele leta 2015 opravi\xc4\x8dila za spolno su\xc5\xbeenjstvo.\n_START_SECTION_\nZDA\n_START_PARAGRAPH_\nOb za\xc4\x8detku druge svetovne vojne so ZDA postavile tabori\xc5\xa1\xc4\x8da za vse sumljive prebivalce japonskega ali nem\xc5\xa1kega porekla. Tako so poznana npr. tabori\xc5\xa1\xc4\x8da v Kaliforniji, saj je bilo tja odpeljanih ve\xc4\x8dina japonskih dru\xc5\xbein._NEWLINE_Danes imajo ZDA v lasti tabori\xc5\xa1\xc4\x8de na Kubi (Guantanamo Bay) za ljudi, ki so osumljeni terorizma. Uradno je bila ozna\xc4\x8ditev\xc2\xa0\xc2\xbbkoncentracijsko tabori\xc5\xa1\xc4\x8de\xc2\xab\xc2\xa0sicer zavrnjena, a proti tem zgovorno pri\xc4\x8da dejstvo, da so bili zaporniki v tabori\xc5\xa1\xc4\x8de zaprti brez kakr\xc5\xa1nekoli sodne obravnave. Kritiki tako pravijo, da tabori\xc5\xa1\xc4\x8de izpolnjuje vse norme pravega koncentracijskega tabori\xc5\xa1\xc4\x8da. Organizacija za \xc4\x8dlovekove pravice mo\xc4\x8dno graja \xc5\xbeivljenjske pogoje v tabori\xc5\xa1\xc4\x8du, saj naj bi zaporniki utrpeli fizi\xc4\x8dno in psihi\xc4\x8dno \xc5\xa1kodo. Tudi organizacija Rde\xc4\x8di kri\xc5\xbe naj bi po podatkih New York Timesa novembra 2004 protestirala proti ameri\xc5\xa1ki vladi in \xc5\xbeivljenjskih pogojih v tabori\xc5\xa1\xc4\x8du.\n_START_SECTION_\nAvstralija, Nova Zelandija, \xc5\xa0vica\n_START_PARAGRAPH_\nMed obema svetovnima vojnama so skoraj vsepovsod v internacijska tabori\xc5\xa1\xc4\x8da zapirali pripadnike protivojnih partij, v \xc5\xa0vici pa tudi ljudi, ki so prej be\xc5\xbeali in se izogibali nacisti\xc4\x8dnim tabori\xc5\xa1\xc4\x8dem. Ta tabori\xc5\xa1\xc4\x8da so bila kar brez zadrege imenovana\xc2\xa0\xc2\xbbkoncentracijska tabori\xc5\xa1\xc4\x8da\xc2\xab, a beseda je imela takrat \xc5\xa1e nekoliko druga\xc4\x8den, racionalen prizvok. A razmere v njih so bile v primerjavi z nem\xc5\xa1kimi tabori\xc5\xa1\xc4\x8di precej ugodne.\n_START_SECTION_\nKambod\xc5\xbea\n_START_PARAGRAPH_\nV Kambod\xc5\xbei je pod vodstvom Pol Pota umrlo precej\xc5\xa1nje \xc5\xa1tevilo ljudi. V tednih, ko so oblast prevzeli Rde\xc4\x8di Kmeri, so celotno prebivalstvo glavnega mesta prepeljali na de\xc5\xbeelo, kjer so delali na poljih. Od skupno 7 milijonov ljudi jih je umrlo od 1,7 do 2 milijona za posledicami prisilnega del v povezavi s skromno prehrano, slabo medicinsko oskrbo in mno\xc5\xbei\xc4\x8dnimi poboji.\n_START_SECTION_\n\xc4\x8cile\n_START_PARAGRAPH_\nPo prevzemu oblasti fa\xc5\xa1istov je Junta zaprla nasprotnike na nogometna igri\xc5\xa1\xc4\x8da, kjer so bili pod milim nebom izpostavljeni \xc5\xbeare\xc4\x8demu soncu, prahu in lakoti. Nekaj so jih tudi ubili.\n_START_SECTION_\nKitajska\n_START_PARAGRAPH_\nZaporni\xc5\xa1ka koncentracijska tabori\xc5\xa1\xc4\x8da imenovana\xc2\xa0\xc2\xbblaogai\xc2\xab\xc2\xa0so na Kitajskem odprli po prevzemu oblasti komunisti\xc4\x8dne partije. V njih so zapirali predvsem nasprotnike re\xc5\xbeima, pa tudi druge ljudi._NEWLINE_Po pokolu na Trgu nebe\xc5\xa1kega miru po leta 1989 in s tem povezanim prevzemom oblasti Jianga Zemina so po tem, ko so v 70 letih zaradi reform Denga \xc5\xa0jaopinga veliko zapornikov izpustili, v delovna tabori\xc5\xa1\xc4\x8da zaprli milijone disidentov._NEWLINE_V njih so zapirali s strani partije preganjane skupine, kot npr. Tibetance, kristjane, demokrate, pripadnike verskega gibanja Falun Gong, lastnike \xc5\xa1ol Qigong, borce za \xc4\x8dlovekove pravice, Uyghure, \xc4\x8dlane sindikata ..._NEWLINE_V kitajskih propagandnih filmih so delovna tabori\xc5\xa1\xc4\x8da predstavili kot ne\xc5\xa1kodljiva in hkrati prikrili dokaze zlorab in mu\xc4\x8denja, ki so se tam odvijala._NEWLINE_Pred nekaj leti so na dan pri\xc5\xa1la poro\xc4\x8dila o siroti\xc5\xa1nicah, kamor zaradi politi\xc4\x8dne odlo\xc4\x8ditve o samo enem otroku na dru\xc5\xbeino, zapirajo\xc2\xa0\xc2\xbbodve\xc4\x8dne\xc2\xab\xc2\xa0in invalidne otroke, najve\xc4\x8dkrat deklice. \xc5\xbdivljenjski pogoji v teh tabori\xc5\xa1\xc4\x8dih so tako slabi, da od 30\xe2\x80\x9350\xc2\xa0% otrok v kratkem \xc4\x8dasu umre.'